น้ำมันถูก ข้าวแพง สถานการณ์ที่เกิดขึ้นในตอนนี้
ปีนี้ สถานการณ์โรคระบาดที่แพร่กระจายไปทั่วโลก ทำให้การดำรงชีวิตของเราเปลี่ยนไปอย่างสิ้นเชิง ที่ชัดเจนที่สุดคือ คนไม่ออกจากบ้าน ไม่เดินทาง เรื่องนี้ส่งผลไปยังราคาน้ำมันที่ต่ำลง
18 เม.ย. 2563

น้ำมันถูก ข้าวแพง สถานการณ์ที่เกิดขึ้นในตอนนี้ /โดย ลงทุนแมน
ปีนี้ สถานการณ์โรคระบาดที่แพร่กระจายไปทั่วโลก
ทำให้การดำรงชีวิตของเราเปลี่ยนไปอย่างสิ้นเชิง
ที่ชัดเจนที่สุดคือ คนไม่ออกจากบ้าน ไม่เดินทาง
เรื่องนี้ส่งผลไปยังราคาน้ำมันที่ต่ำลง
เมื่อรวมสงครามระหว่างผู้ผลิตน้ำมัน 
ทำให้ปีนี้ ราคาน้ำมันทำจุดต่ำสุดที่ระดับต่ำกว่า 19 ดอลลาร์สหรัฐ ต่อบาร์เรล 
ซึ่งถือเป็นจุดต่ำสุดในรอบ 21 ปี
หลายคนอาจคิดว่าเมื่อต้นทุนการขนส่งถูกลง 
สินค้าโภคภัณฑ์อื่นๆ เช่น ข้าว 
จะมีราคาต่ำลงตามไปด้วย
แต่สิ่งที่เกิดขึ้นกลับไม่ใช่แบบนั้น 
เพราะราคาข้าวในตลาดโลก 
กลับมีราคาแพงสุดในรอบ 7 ปี
แล้วมันเกิดอะไรขึ้น?
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
สาเหตุที่ราคาข้าวปรับตัวสูงขึ้นจนแพงสุดในรอบ 7 ปี 
เกิดจากประเทศผู้ส่งออกเจอภัยธรรมชาติ ทำให้ผลผลิตน้อยลง
อีกส่วนสำคัญก็คือ ประเทศผู้ส่งออกขาดแรงงานในการขนส่ง เพราะโรคระบาดโควิด-19
เมื่อการขนส่งหยุดชะงัก ประเทศผู้นำเข้าจึงมีแนวโน้มที่จะเผชิญความขาดแคลนข้าวตามมาทันที
อธิบายง่ายๆ ก็คือ ห่วงโซ่อุปทานของข้าวตอนนี้ กำลังอยู่ในภาวะที่ไม่เป็นปกติ
ข้าว ถือเป็นสินค้าเศรษฐกิจสำคัญแห่งภูมิภาคเอเชีย
ที่พูดแบบนี้ก็เพราะว่า
ภูมิภาคเอเชียส่งออกข้าว 9 ใน 10 ของปริมาณการส่งออกทั้งหมด
ภูมิภาคเอเชียบริโภคข้าว 9 ใน 10 ของปริมาณการบริโภคข้าวทั้งหมดบนโลก เช่นกัน
หากเรามาดูปัญหาของผู้ส่งออก 
ไล่จากประเทศที่มีปริมาณการส่งออกข้าวมากที่สุดในโลก
อันดับที่ 1 ประเทศอินเดีย 9.77 ล้านตัน
หยุดลงนามสัญญาส่งออกใหม่ เนื่องจากขาดแรงงานการขนส่ง
อันดับที่ 2 ประเทศไทย 7.58 ล้านตัน
เผชิญภัยแล้ง ผลผลิตลดลง และขาดแรงงานสำหรับการขนส่ง
อันดับที่ 3 ประเทศเวียดนาม 6.37 ล้านตัน
น้ำทะเลหนุนสูง ผลผลิตลดลง รัฐบาลชะลอการส่งออก
เพราะสต็อกข้าวมีแนวโน้มไม่เพียงพอต่อคนในประเทศ
สรุปแล้วก็คือ ประเทศผู้ส่งออกกำลังเผชิญกับปัญหาในรูปแบบต่างๆ ที่ควบคุมไม่ได้
หัวใจสำคัญของเรื่องนี้ก็คือ โรคระบาดโควิด-19 ยังไม่รู้ว่าจุดสิ้นสุดคือเมื่อไหร่
เมื่อผู้ส่งออก ส่งออกไม่ได้ 
ก็จะเท่ากับเศรษฐกิจของประเทศจะได้รับผลกระทบ เพราะการส่งออกถือเป็นหนึ่งปัจจัยในการขับเคลื่อนเศรษฐกิจ
ในขณะที่ประเทศผู้นำเข้าสินค้าจำนวนมากและมีการผลิตในประเทศน้อย 
อย่างสิงคโปร์ และนิวซีแลนด์ อาจจะต้องเผชิญเข้ากับความขาดแคลน
ที่มากไปกว่านั้นก็คือ หากโรคระบาดบานปลายยาวไปจนถึงฤดูเพาะปลูก
ช่วงระหว่างเดือนพฤษภาคมถึงตุลาคม 
มันก็อาจส่งผลกระทบรุนแรงกว่าที่คิด
เพราะข้าวไม่ได้ปลูกได้ทั้งปี ซึ่งเรื่องนี้ก็อาจจะทำให้ผลผลิตในปีนี้ หายไปด้วย เช่นกัน
เมื่อไม่มีผลผลิตมาเติม
สต็อกข้าวก็จะร่อยหรอลง
ทั้งหมดนี้ ส่งผลไปยังราคาข้าวที่ปรับตัวสูงขึ้นจนแพงสุดในรอบ 7 ปี..
เมื่อราคาข้าวในตลาดโลกแพงขึ้น 
แน่นอนว่าข้าวสารถุงที่เราซื้อจากซูเปอร์มาร์เก็ตก็จะแพงขึ้น
ช่วง 2 เดือนที่ผ่านมา 
ราคาข้าวถุงในประเทศไทยปรับตัวสูงขึ้นถึง 20% 
ซึ่งถือเป็นระดับราคาที่สูงที่สุดในรอบ 10 ปี
แน่นอนว่าในอนาคต 
หากสถานการณ์ทั้งหมดนี้ยังดำเนินต่อไป
ราคาข้าวก็อาจจะมีการปรับตัวสูงขึ้นไปอีก
และเมื่อข้าวเป็นอาหารหลักของคนไทย 
เท่ากับว่า ร้านอาหารก็จะมีต้นทุนที่เพิ่มสูงขึ้น
ท้ายที่สุดแล้ว แม้ว่าราคาน้ำมันจะต่ำขนาดไหน
แต่ราคาอาหารของเราก็อาจมีราคาเพิ่มขึ้น ก็เป็นได้..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-